CELEX: 32008R1143
Language: el
Date: 2008-11-13
Title: Κανονισμός (ΕΚ) αριθ. 1143/2008 της Επιτροπής, της 13ης Νοεμβρίου 2008 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

19.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/13
            
         
      ΚΑΝΟΝΙΣΜΌΣ (ΕΚ) αριθ. 1143/2008 ΤΗΣ ΕΠΙΤΡΟΠΉΣ
   
   της 13ης Νοεμβρίου 2008
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει θεσπίσει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές κοινοτικές διατάξεις με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία η οποία όμως δεν συμφωνεί με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Νοεμβρίου 2008.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Σύνολο συσκευασμένο για τη λιανική πώληση, αποτελούμενο από:
                  
                              —
                           
                           
                              μία συσκευή με ηλεκτρονικά στοιχεία, που έχει τη μορφή τσιγάρου,
                           
                        
                              —
                           
                           
                              δύο φυσίγγια,
                           
                        
                              —
                           
                           
                              δύο επαναφορτιζόμενες ηλεκτρικές στήλες λιθίου, και
                           
                        
                              —
                           
                           
                              διάταξη φόρτισης των ηλεκτρικών στηλών.
                           
                        Η συσκευή αποτελείται από κέλυφος από ανοξείδωτο χάλυβα με μικροηλεκτρονικό κύκλωμα, αισθητήρα υψηλής ευαισθησίας, θάλαμο ηλεκτρικών στηλών και θάλαμο τοποθέτησης φυσιγγίου.
                  Κάθε φυσίγγιο αποτελείται από έναν εισπνευστήρα και ένα φιαλίδιο. Το φιαλίδιο περιέχει νικοτίνη, ένωση πρόσδοσης οσμής για τσιγάρα και συνήθη πρόσθετα τροφίμων. Ο εισπνευστήρας και το φιαλίδιο είναι αμφότερα μιας χρήσης.
                  Το ηλεκτρονικό κύκλωμα, όταν ενεργοποιείται από την εισπνοή, αρχίζει να ψεκάζει το διάλυμα νικοτίνης και να δημιουργεί νεφέλωμα «καπνού» προς εισπνοή από τον καπνιστή.
               
               
                  8543 70 90
               
               
                  Η κατάταξη διέπεται από τους γενικούς κανόνες 1, 3 στοιχείο β) και 6 για την ερμηνεία της συνδυασμένης ονοματολογίας και το κείμενο των κωδικών ΣΟ 8543, 8543 70 και 8543 70 90.
                  Το στοιχείο που προσδίδει στο σύνολο τον ουσιώδη του χαρακτήρα είναι η ηλεκτρονική συσκευή, επειδή το ηλεκτρονικό κύκλωμα είναι εκείνο που δίνει το έναυσμα για τον ψεκασμό του διαλύματος νικοτίνης και τη δημιουργία «καπνού» προς εισπνοή από τον καπνιστή.
                  Η κατάταξη της συσκευής στην κλάση 8424 αποκλείεται, επειδή δεν είναι μηχανική συσκευή για εκτόξευση, διασπορά ή ψεκασμό υγρών υλών.
                  Η ηλεκτρονική συσκευή θεωρείται ως ηλεκτρονική διάταξη με δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.
                  Ως εκ τούτου, σύμφωνα με το γενικό κανόνα 3β), το σύνολο κατατάσσεται στην κλάση 8543 (βλέπε επίσης τις επεξηγηματικές σημειώσεις του εναρμονισμένου συστήματος για την κλάση 8543, τρίτη παράγραφος).